
[bookmark: TextBodyBegin]Európsky parlament,
–	so zreteľom na Agendu OSN 2030 pre udržateľný rozvoj a ciele udržateľného rozvoja, najmä na cieľ č. 1 týkajúci sa odstránenia chudoby, cieľ č. 7 týkajúci sa zabezpečenia prístupu k cenovo dostupnej, spoľahlivej, udržateľnej a modernej energii pre všetkých, cieľ č. 9 týkajúci sa priemyslu a infraštruktúry, cieľ č. 13 týkajúci sa opatrení v oblasti klímy a cieľ č. 5 týkajúci sa dosiahnutia rodovej rovnosti a posilňovanie postavenia všetkých žien a dievčat,
–	so zreteľom na článok 208 Zmluvy o fungovaní Európskej únie, v ktorom sa ako hlavný cieľ rozvojovej politiky EÚ stanovuje obmedzovanie chudoby a v dlhodobom horizonte jej odstránenie a v ktorom sa vyžaduje, že „Únia zohľadní ciele rozvojovej spolupráce pri uskutočňovaní politík, ktoré môžu ovplyvniť rozvojové krajiny“,
–	so zreteľom na článok 3 ods. 5 a článok 21 Zmluvy o Európskej únii, v ktorých sa uvádza záväzok Únie uplatňovať prístup k rozvojovej spolupráci založený na hodnotách s cieľom zabezpečiť konzistentnosť jej vonkajšej činnosti a zároveň dodržiavať zásady Charty OSN a podporovať udržateľný hospodársky, sociálny a environmentálny rozvoj rozvojových krajín,
–	so zreteľom na spoločné vyhlásenie Rady a zástupcov vlád členských štátov zasadajúcich v Rade, Európskeho parlamentu a Komisie z 30. júna 2017 o novom Európskom konsenze o rozvoji – Náš svet, naša dôstojnosť, naša budúcnosť[footnoteRef:1], [1:  	Ú. v. EÚ C 210, 30.6.2017, s. 1.] 

–	so zreteľom na nariadenie Európskeho parlamentu a Rady (EÚ) 2021/947 z 9. júna 2021, ktorým sa zriaďuje Nástroj susedstva a rozvojovej a medzinárodnej spolupráce – Globálna Európa, mení a zrušuje rozhodnutie č. 466/2014/EÚ a zrušuje nariadenie (EÚ) 2017/1601 a nariadenie Rady (ES, Euratom) č. 480/2009[footnoteRef:2], [2:  	Ú. v. EÚ L 209, 14.6.2021, s. 1.] 

–	so zreteľom na závery Rady zo 4. októbra 2022 o financovaní opatrení v oblasti zmeny klímy v súvislosti s 27. konferenciou zmluvných strán UNFCCC (COP27), ktorá sa uskutoční 6. až 18. novembra 2022 v Šarm aš-Šajchu, závery z 25. januára 2021 o diplomacii v oblasti klímy a energetiky – realizácia vonkajšieho rozmeru Európskej zelenej dohody a z 28. novembra 2016 o energetike a rozvoji,
–	so zreteľom na oznámenie Komisie z 11. decembra 2019 s názvom Európsky ekologický dohovor (COM(2019)0640),
–	so zreteľom na návrh Komisie zo 16. marca 2023 na nariadenie Európskeho parlamentu a Rady, ktorým sa stanovuje rámec na zaistenie bezpečných a udržateľných dodávok kritických surovín a ktorým sa menia nariadenia (EÚ) 168/2013, (EÚ) 2018/858, 2018/1724 a (EÚ) 2019/1020 (COM(2023)0160),
–	so zreteľom na delegované nariadenie Komisie (EÚ) 2023/1184 z 10. februára 2023, ktorým sa dopĺňa smernica Európskeho parlamentu a Rady (EÚ) 2018/2001 vypracovaním metodiky Únie, ktorou sa stanovujú podrobné pravidlá výroby kvapalných a plynných palív v doprave z obnoviteľných zdrojov nebiologického pôvodu[footnoteRef:3], [3:  	Ú. v. EÚ L 157, 20.6.2023, s. 11.] 

–	so zreteľom na oznámenie Komisie zo 16. marca 2023 o Európskej vodíkovej banke (COM(2023)0156),
–	so zreteľom na oznámenie Komisie z 8. júla 2020 s názvom Vodíková stratégia pre klimaticky neutrálnu Európu (COM(2020)0301),
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 18. mája 2022 s názvom Stratégia EÚ týkajúca sa angažovanosti v oblasti energetiky v meniacom sa svete (JOIN(2022)0023),
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 1. decembra 2021 s názvom Global Gateway (JOIN(2021)0030),
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 9. marca 2020 s názvom Na ceste ku komplexnej stratégii pre Afriku (JOIN(2020)0004),
–	so zreteľom na správu osobitného spravodajcu Rady OSN pre ľudské práva z 5. januára 2023 na tému záväzkov v oblasti ľudských práv v súvislosti s využívaním bezpečného, čistého, zdravého a udržateľného životného prostredia s názvom Ženy, dievčatá a právo na čisté, zdravé a udržateľné životné prostredie,
–	so zreteľom na návrh novej dohody o partnerstve medzi Európskou úniou a členmi Organizácie afrických, karibských a tichomorských štátov (Samojská dohoda), ktorá nadobudne účinnosť po jej schválení Európskym parlamentom a ratifikácii stranami dohody,
–	so zreteľom na Rámcový dohovor Organizácie Spojených národov o zmene klímy (ďalej len „UNFCCC“) z roku 1992 a na Kjótsky protokol k nemu, na závery 21. konferencie zmluvných strán UNFCCC v Paríži z decembra 2015, na schválenie Parížskej dohody ako vôbec prvej všeobecnej, právne záväznej globálnej dohody o klíme, ako aj so zreteľom na piatu hodnotiacu správu Medzivládneho panelu o zmene klímy týkajúcu sa klimatickej zmeny,
–	so zreteľom na osobitnú správu Medzivládneho panelu o zmene klímy z 24. septembra 2019 o oceáne a kryosfére v meniacej sa klíme,
–	so zreteľom na Deklaráciu OSN o právach pôvodného obyvateľstva, ktorú Valné zhromaždenie prijalo 13. septembra 2007,
–	so zreteľom na správu Programu OSN pre životné prostredie o medzerách v oblasti emisií a na jeho druhú súhrnnú správu o produkcii fosílnych palív (správa o medzerách v znižovaní produkcie fosílnych palív za rok 2021)[footnoteRef:4], [4:  	Štokholmský environmentálny inštitút, Medzinárodný inštitút pre udržateľný rozvoj, Inštitút pre zámorský rozvoj, E3G a Program OSN pre životné prostredie, 2021 Report – The Production Gap:Governments’ planned fossil fuel production remains dangerously out of sync with Paris Agreement limits (Správa za rok 2021 – Medzery v znižovaní produkcie fosílnych palív: vládami plánovaná výroba fosílnych palív naďalej v príkrom rozpore s limitmi Parížskej dohody), 2021.] 

–	so zreteľom na hlavné zásady OSN v oblasti podnikania a ľudských práv, ktoré Rada OSN pre ľudské práva schválila 16. júna 2011,
–	so zreteľom na usmernenia OECD pre nadnárodné spoločnosti, ako aj na usmernenie OECD o náležitej starostlivosti pre zodpovedné obchodné správanie,
–	so zreteľom na prehľad politík z roku 2018 vypracovaný Oddelením OSN pre hospodárske a sociálne veci s názvom Policy Brief #12: Global Progress of SDG7 – Energy and Gender (Politický prehľad č. 12: globálny pokrok v rámci cieľa udržateľného rozvoja č. 7 – Energetika a rodová rovnosť),
–	so zreteľom na správu Medzinárodnej agentúry pre energiu z obnoviteľných zdrojov z roku 2022 s názvom World Energy Transitions Outlook 2022: 1.5 °C Pathway[footnoteRef:5] (Vyhliadky energetickej transformácie 2022: cesta k 1,5 °C), [5:  	Medzinárodná agentúra pre energiu z obnoviteľných zdrojov, World Energy Transitions Outlook 2022: 1.5°C Pathway, International Renewable Energy Agency (Vyhliadky energetickej transformácie 2022: cesta k 1,5°C), Abú Zabí, 2022.] 

–	so zreteľom na spoločnú správu Svetovej banky, Medzinárodnej agentúry pre energiu, Medzinárodnej agentúry pre energiu z obnoviteľných zdrojov, OSN a Svetovej zdravotníckej organizácie za rok 2023 s názvom Tracking SDG 7: The Energy Progress Report, 2023[footnoteRef:6] (Sledovanie cieľa udržateľného rozvoja č. 7: správa o pokroku v oblasti energetiky, 2023), [6:  	Medzinárodná agentúra pre energiu, Tracking SDG7:The Energy Progress Report, 2023 (Sledovanie cieľa udržateľného rozvoja č. 7: Správa o pokroku v oblasti energetiky, 2023), Paríž, jún 2023.] 

–	so zreteľom na akčný plán zelenej obnovy Africkej únie na roky 2021 – 2027, ktorý obsahuje komplexnú stratégiu podpory ekologických iniciatív, znižovania emisií skleníkových plynov, ochrany životného prostredia a zvyšovania odolnosti voči zmene klímy[footnoteRef:7], [7:  	African Union, The African Union green recovery action plan (Akčný plán zelenej obnovy Africkej únie), Africká únia, Addis Abeba, 2021.] 

–	so zreteľom na vyhlásenie afrických lídrov z Nairobi o zmene klímy, ako aj na výzvu na prijatie opatrení zo 6. septembra 2023,
–	so zreteľom na vyhlásenie afrických národov o klíme a rozvoji z roku 2023,
–	so zreteľom na svoje uznesenia zo 14. marca 2023 o súdržnosti politík v záujme rozvoja[footnoteRef:8], z 25. marca 2021 o novej stratégii EÚ/Afrika – partnerstvo pre udržateľný a inkluzívny rozvoj[footnoteRef:9], z 15. januára 2020 o Európskej zelenej dohode[footnoteRef:10], z 1. decembra 2016 o prístupe k energii v rozvojových krajinách[footnoteRef:11] a z 2. februára 2012 o rozvojovej spolupráci EÚ v záujme podpory cieľa všeobecného prístupu k energii do roku 2030[footnoteRef:12], [8:  	Ú. v. EÚ C, C/2023/398, 23.11.2023, ELI: http://data.europa.eu/eli/C/2023/398/oj.]  [9:  	Ú. v. EÚ C 494, 8.12.2021, s. 80.]  [10:  	Ú. v. EÚ C 270, 7.7.2021, s. 2.]  [11:  	Ú. v. EÚ C 224, 27.6.2018, s. 167.]  [12:  	Ú. v. EÚ C 239 E, 20.8.2013, s. 83.] 

–	so zreteľom na akčný plán pre rodovú rovnosť a posilnenie postavenia žien v rámci vonkajších činností na roky 2021 – 2025 (GAP III),
–	so zreteľom na správu Hospodárskej komisie pre Latinskú Ameriku a Karibik z mája 2022 s názvom Energy in Latin America and the Caribbean: access, renewability and efficiency (Energetika v Latinskej Amerike a Karibiku: prístup, obnoviteľnosť a efektívnosť),
–	so zreteľom na správu Svetovej komisie pre priehrady zo 16. novembra 2000 s názvom A new framework for decision-making (Nový rámec rozhodovania),
–	so zreteľom na článok 54 rokovacieho poriadku,
–	so zreteľom na správu Výboru pre rozvoj (A9-0441/2023),
A.	keďže energia je základom všetkých cieľov udržateľného rozvoja, napriek tomu však zo správy o cieľoch udržateľného rozvoja za rok 2023[footnoteRef:13] vyplýva, že svet ešte nie je na správnej ceste k dosiahnutiu univerzálneho prístupu k energiám; keďže energetika je faktor, ktorý umožňuje rozvoj, najmä poľnohospodárstva, podnikania, komunikácie, vzdelávania, zdravotnej starostlivosti a dopravy, ako aj fungovania štátu;  [13:  	Oddelenie OSN pre hospodárske a sociálne veci, The Sustainable Development Goals Report 2023: Special Edition – July 2023 (Správa o cieľoch udržateľného rozvoja 2023: osobitné vydanie – júl 2023), New York, USA, 2023.] 

B.	keďže v cieli udržateľného rozvoja č. 7 sa stanovuje dosiahnutie udržateľného prístupu k cenovo dostupnej a čistej energii do roku 2030, konkrétne vyzývaním k intenzívnejšej medzinárodnej spolupráci pri uľahčovaní prístupu k výskumu, infraštruktúre a technológiám v oblasti čistých a obnoviteľných energií a pri podpore investícií určených na tento účel; keďže je nevyhnutné zintenzívniť diplomatické úsilie v záujme podpory väčších politických ambícií pri efektívnom riešení energetickej chudoby a jej eliminácie;
C.	keďže podľa OSN nemalo približne 733 miliónov ľudí na celom svete, z ktorých 80 % žije v subsaharskej Afrike, ani v polovici roka 2023 prístup k cenovo dostupným, spoľahlivým, čistým a kvalitným energiám[footnoteRef:14]; [14:  	Medzinárodná agentúra pre energiu z obnoviteľných zdrojov, Basic Energy Access Lags Amid Renewable Opportunities New Report Shows (Nová správa tvrdí, že základný prístup k energii napriek možnostiam obnoviteľných energií zaostáva), 6. jún 2023.] 

D.	keďže prístup k energiám sa v jednotlivých rozvojových krajinách výrazne líši; keďže 52 % obyvateľstva subsaharskej Afriky žije bez elektriny a ide o jediný región na svete, v ktorom podiel ľudí bez elektrickej energie rastie; keďže za týmto údajom sa skrývajú priepastné rozdiely, keď iba 30,4 % vidieckeho obyvateľstva v porovnaní s 80,7 % mestského obyvateľstva žijúceho v tejto oblasti má pravidelný prístup k energiám; keďže vzdelávanie sa považuje za jeden z najdôležitejších predpokladov znižovania chudoby; keďže prístup k elektrickej energii zároveň podporuje kvalitné vzdelávanie, ale elektrinu má v subsaharskej Afrike iba 47 % škôl;
E.	keďže nedostatočný prístup k elektrine v mestských alebo prímestských oblastiach má vplyv aj na ľudí žijúcich vo veľkých nezákonných osadách či na život nútene vysídlených osôb a utečencov; keďže aj napriek prístupu k elektrickej energii je kvalita služieb často nízka; 
F.	keďže prístup k cenovo dostupným, spoľahlivým, čistým a kvalitným energiám je ešte komplikovanejší v krajinách zasiahnutých konfliktmi a prírodnými katastrofami; keďže aj v oblastiach, ktoré majú lepší prístup k energiám, ako sú Ázia a Tichomorie alebo Latinská Amerika a Karibik, existujú veľké nerovnosti medzi jednotlivými krajinami a ich obyvateľstvom;
G.	keďže energetická kríza vyvolaná inváziou Ruska na Ukrajinu si naďalej vyberá veľkú daň, pričom vysoké ceny energie najviac postihujú tie najzraniteľnejšie osoby, najmä v rozvojových ekonomikách;
H.	keďže prístup k energiám je pre humanitárne a rozvojové organizácie kľúčový, inak nemôžu poskytovať účinnú humanitárnu pomoc, najmä zdravotnú a pohotovostnú starostlivosť;
I.	keďže zo súčasných prognóz vyplýva, že ak sa neprijmú adekvátne opatrenia, nebude mať v roku 2030 približne 660 miliónov ľudí na celom svete prístup k elektrine a približne jedna miliarda ľudí nebude mať prístup k tzv. čistému vareniu;
J.	keďže lepší prístup k cenovo dostupným a čistým energiám naštartuje udržateľný hospodársky rast, priláka podniky a podnikateľov a zlepší ľudské zdravie, blahobyt i bezpečnosť;
K.	keďže energetická chudoba, ktorá je vymedzená ako nedostatok udržateľných, čistých a bezpečných zdrojov energie, je okrem iného rodovým problémom, kde ženy a dievčatá strávia v priemere 18 hodín týždenne zberom kuriva na varenie[footnoteRef:15]; [15:  	Rozvojový program OSN, Energy and Gender Equality (Energetika a rodová rovnosť).] 

L.	keďže žien je v odvetví energetiky na celom svete, a zvlášť v riadiacich funkciách, veľmi málo; keďže zapojenie žien ako aktívnych zložiek do prijímania riešení v oblasti energie z obnoviteľných zdrojov v súlade s akčným plánom EÚ GAP III zvýši udržateľnosť a zlepší výsledky v oblasti rodovej rovnosti; 
M.	keďže tradičné palivá na varenie (pevná biomasa, kerozín a uhlie) sú hlavné faktory, ktoré prispievajú k emisiám uhlíka, výrubu lesov a k zmene klímy a ohrozujú zdravie ľudí; keďže od týchto palív závisia životy 2,4 miliardy ľudí na svete, čo má za následok približne 3,7 milióna predčasných úmrtí ročne, z toho prevažne žien a detí; keďže v roku 2019 zomrelo len v samotnej Afrike 700 000 ľudí na následky znečistenia ovzdušia v domácnostiach; 
N.	keďže finančná podpora palív na čisté varenie zo strany EÚ je zanedbateľná; keďže napriek existujúcim stratégiám čistého varenia je ich vykonávanie slabé a s malým rozpočtom, takže je ťažké dosiahnuť hoci len mierne zisky a schválenie a udržateľné využívanie kvalitnejších sporákov je stále skôr zriedkavé; keďže menej ako 10 % ľudí bez možnosti prístupu k čistému vareniu žije v krajinách, ktoré majú zavedené účinné politiky a dostatok finančných prostriedkov na dosiahnutie univerzálneho prístupu do roku 2030;
O.	keďže pandémia ochorenia COVID-19 a zvýšenie cien energií spomalili pokrok v rozširovaní prístupu k čistému vareniu; keďže v rozvojových krajinách, ktoré sú pri varení vo veľkej miere závislé od biomasy, by EÚ mala podporovať alternatívy k používaniu dreva a presadzovať riešenia, ako sú variče na slnečnú energiu;
P.	keďže nedostatočný prístup k čistému vareniu predlžuje čas, ktorý ženy a dievčatá trávia varením; keďže sa tým ešte viac podporuje nerovnomerná deľba práce v domácnosti medzi mužmi a ženami; keďže sa odhaduje, že prístup k čistému vareniu by ženám a dievčatám ušetril v priemere 1,5 hodiny denne, ktoré by mohli venovať voľnočasovým aktivitám a/alebo vzdelávaniu;
Q.	keďže rozvojové krajiny majú prebytok obnoviteľných zdrojov energie, ale často im chýba podporný politický a regulačný rámec, ako aj nevyhnutné priemyselné a technologické zázemie pre udržateľné získavanie a využívanie energie; keďže okrem toho čelia aj iným výzvam, ako sú zmena klímy, nadmerná zadlženosť a rýchly demografický rast, ktoré zvyšujú dopyt po energii a jej spotrebu; keďže krajiny ako Namíbia a Angola sú zapojené do ambicióznych projektov v oblasti energie z obnoviteľných zdrojov; keďže niektoré rozvojové krajiny, ako napríklad Senegal, Rwanda a Keňa, už dosiahli významný pokrok v oblasti prístupu k energiám; keďže v záujme dosiahnutia prelomových výsledkov v oblasti prístupu k energiám, za primeranej politickej podpory zo strany EÚ a pri dostatku politickej vôle, treba vziať do úvahy rozdielnosť situácií v každej jednej krajine;
R.	keďže EÚ má dlhú tradíciu spolupráce s Afrikou v energetickej oblasti; keďže EÚ spolu so svojimi členskými štátmi poskytla v rokoch 2014 až 2020 veľkú časť finančných prostriedkov v rámci oficiálnej rozvojovej pomoci na projekty cieľa udržateľného rozvoja č. 7 v Afrike vo výške 13,8 miliardy EUR; keďže to stále nestačí a treba vyvinúť ďalšie úsilie; keďže podľa odhadov bolo 53 % finančných prostriedkov vyplatených vo forme úverov, no tento dodatočný dlh znižuje schopnosť týchto krajín investovať do cieľov udržateľného rozvoja vrátane cieľa udržateľného rozvoja č. 7; keďže v roku 2023 sa 21 krajín s nízkymi príjmami v Afrike nachádzalo v dlhovej tiesni alebo im toto riziko hrozilo;
S.	keďže finančné toky v energetike sú naďalej koncentrované v malej skupine krajín, a na tie najmenej rozvinuté krajiny sa často zabúda; keďže z hľadiska geografického zamerania pomoci sú len traja z desiatich najväčších príjemcov z najmenej rozvinutých krajín, čo znamená, že zdroje na rozšírenie prístupu k energiám a na boj proti energetickej chudobe neboli pridelené podľa priorít;
T.	keďže energetická transformácia je v rozvojových regiónoch, najmä v najmenej rozvinutých krajinách, výrazne a trvalo podfinancovaná; keďže Inštitút pre správu prírodných zdrojov definuje tzv. prekliatie zdrojov ako neschopnosť mnohých krajín bohatých na zdroje plne využiť príjmy zo svojich prírodných zdrojov a ich vlád efektívne reagovať na potreby v oblasti verejného blaha[footnoteRef:16]; keďže prílišná závislosť od vývozu fosílnych palív so sebou prináša riziko nízkej diverzifikácie hospodárstva; [16:  	Inštitút riadenia prírodných zdrojov, The Resource Curse – The Political and Economic Challenges of Natural Resource Wealth (Prekliatie zdrojov – politické a ekonomické aspekty bohatstva prírodných zdrojov), NRGI Reader, marec 2015.] 

U.	keďže EÚ by mala zvýšiť množstvo finančných prostriedkov určených na energie z obnoviteľných zdrojov v rozvojových krajinách, zvlášť v novom geopolitickom kontexte, ktorý vznikol po invázii Ruska na Ukrajinu, a zároveň riešiť korupciu a nečinnosť inštitúcií, čo len zhoršujú problémy s podfinancovaním, najmä v tých najmenej rozvinutých krajinách;
V.	keďže väčšina projektov financovaných z prostriedkov EÚ sa zameriava na podporu výroby elektrickej energie, no distribučný segment je najslabší, hoci je nevyhnutný na dosiahnutie cieľa udržateľného rozvoja č. 7; keďže mnohé rozvojové krajiny naďalej využívajú uhlie ako primárny zdroj na výrobu elektrickej energie;
W.	keďže krajiny najviac zasiahnuté negatívnymi následkami zmeny klímy nesú najmenšiu zodpovednosť za emisie; keďže v Afrike žije takmer 18 % svetovej populácie, ktorá však tvorí menej ako 6 % celosvetovej spotreby energie; keďže Afrika zodpovedá len za 3 % celosvetových emisií CO2 z odvetvia energetiky; keďže krajiny G20 tvoria 80 % celosvetových emisií;
X.	keďže partnerstvo Afriky a EÚ v oblasti energetiky bolo obnovené vo februári 2022 tak, aby zohľadňovalo Agendu 2063 Africkej únie a priority EÚ v oblasti zmeny klímy, energetickej bezpečnosti, plánu REPowerEU a stratégie Global Gateway, ktorých cieľom je podpora výroby a distribúcie energie z obnoviteľných zdrojov vrátane jej vývozu do Európy; keďže bol oznámený investičný balík vo výške približne 150 miliárd EUR na podporu spoločných ambícií oboch kontinentov, tak ako sa stanovuje v Agende 2030 a Agende 2063 Africkej únie, s cieľom zabezpečiť, okrem iného, nákladovo efektívnu, modernú, účinnú, spoľahlivú, férovú, spravodlivú a nestrannú energetickú transformáciu;
Y.	keďže partnerstvo EÚ s Južnou Afrikou v oblasti spravodlivej energetickej transformácie je príkladom ochoty Únie vziať na seba pozíciu globálneho lídra v oblasti spravodlivej energetickej transformácie, a tým prispieť k rozšíreniu vonkajšieho rozmeru stratégie EÚ v oblasti energetiky a klímy a podporiť ambície Európskej zelenej dohody vo svete;
Z.	keďže energetická autonómia malých ostrovných rozvojových štátov, ktorá je výsledkom ich veľkého potenciálu v oblasti energie z obnoviteľných zdrojov, by mala zostať jasným cieľom;
AA.	keďže označenie „nízkouhlíkový vodík“ môže zahŕňať aj vodík vyrobený pomocou jadrovej energie a zemného plynu, čo znamená, že nemusí byť nevyhnutne bez emisií; keďže zelený vodík z obnoviteľných zdrojov je jediný vodík, ktorý môže z dlhodobého hľadiska skutočne prispieť k dosiahnutiu klimatickej neutrality; 
AB.	keďže v pláne REPowerEU sa stanovuje cieľ dosiahnuť v roku 2030 ročný dovoz 10 miliónov ton zeleného vodíka; keďže na tento účel Komisia, okrem iných iniciatív, podpísala v novembri 2022 memorandá o porozumení týkajúce sa strategických partnerstiev v oblasti obnoviteľného vodíka s Namíbiou a Egyptom;
AC.	keďže podľa globálneho prehľadu o vodíku za rok 2023 vypracovaného Medzinárodnou agentúrou pre energiu[footnoteRef:17] sa 99 % vodíka na svete vyrába z fosílnych palív; [17:  	Medzinárodná agentúra pre energiu, Global Hydrogen Review 2023 (Globálny prehľad o vodíku za rok 2023) a Hydrogen (Vodík), 2023.] 

AD.	keďže zelený vodík je schopný urýchliť cestu k dekarbonizácii priemyselnej výroby v partnerských krajinách za predpokladu, že nespomalí miestnu energetickú transformáciu a je súčasťou širšej stratégie znižovania celkovej spotreby energie v rozvinutých krajinách tak, aby nedošlo k prekročeniu planetárnych medzí; keďže sa však musí náležite zohľadniť aj fakt, že infraštruktúra nevyhnutná pre zelený vodík je kapitálovo a technologicky náročná, že preprava vodíka na dlhé vzdialenosti a jeho skladovanie sú energeticky náročné a nákladné a že výroba zeleného vodíka vo veľkom si vyžaduje nemalé objemy pôdy a vody; 
AE.	keďže ciele v oblasti klímy na roky 2030 a 2050 sa nedosiahnu bez dekarbonizácie kľúčových odvetví náročných na znižovanie emisií; keďže dovoz zeleného vodíka z krajín mimo EÚ je dôležitou súčasťou nových strategických partnerstiev EÚ; keďže podľa globálneho prehľadu o vodíku Medzinárodnej agentúry pre energiu z roku 2023 sú nákladové výzvy hrozbou pre dlhodobú ziskovosť zavádzania výroby vodíka; keďže zavádzanie výroby vodíka by mohlo znamenať riziko rozšíreného využívania fosílnych palív a ťažobných postupov vrátane možného rozsiahleho využívania pôdy, vody a energie v rozvojových producentských krajinách; 
AF.	keďže kritické suroviny zohrávajú kľúčovú úlohu pri zabezpečovaní cenovej prístupnosti a dostupnosti technológií čistej energie pre všetkých a keďže EÚ je v procese prijatia súdržného rámca na zabezpečenie ich nepretržitých, bezpečných a zodpovedných dodávok pri súčasnom dodržaní ľudských práv a pokračujúcej podpore miestneho rozvoja;
AG.	keďže decentralizovaná minisieťová a mimosieťová energia z obnoviteľných zdrojov ponúka dobré riešenia pre vzdialené komunity, zvlášť pokiaľ ide o tvorbu pracovných miest, vzdelávanie a zdravie, no musí byť sprevádzaná verejnou podporou vypracovania životaschopného a zodpovedného obchodného modelu;
AH.	keďže rozširovanie obnoviteľných zdrojov zo slnečnej a veternej energie, výroba vodíka z obnoviteľných zdrojov či výstavba vodných priehrad tiež nie sú jednoduché, pretože si vyžadujú rozsiahle plochy pôdy, čo môže ovplyvňovať existujúce spôsoby využívania pôdy i miestne potreby, najmä pokiaľ ide o prístup k vode, a môže viesť k vysídľovaniu miestnych a domorodých komunít, ako aj k poškodzovaniu ekosystémov a prirodzených biotopov; keďže treba identifikovať oblasti na súši a na mori, ktoré by sa dali využiť na výrobu energie z obnoviteľných zdrojov, a zohľadniť pri tom biodiverzitu, podmienky miestneho hospodárstva, ako aj súhlasné stanovisko domorodého obyvateľstva;
AI.	keďže sa predpokladá, že prechod na obnoviteľné zdroje energie vytvorí viac pracovných miest v odvetví obnoviteľných energií; keďže nové technológie v oblasti obnoviteľných zdrojov energie sú schopné ponúknuť hospodárske príležitosti, ktoré vzápätí dokážu ľuďom pomôcť získať právo na živobytie a dôstojnú prácu; keďže Afrika má v oblasti systémov energie z obnoviteľných zdrojov sľubnú budúcnosť, pretože má 60 % najlepších solárnych zdrojov na svete, ale len 1 % využívanej solárnej kapacity; keďže Latinská Amerika je jednou z popredných svetových oblastí z hľadiska využívania a výroby energie z obnoviteľných zdrojov;
AJ.	keďže podľa Medzinárodnej agentúry pre energiu sa má celosvetová kapacita vodnej energie v rokoch 2021 až 2030 zvýšiť o 17 %; keďže väčšina nevyužitého potenciálu vodnej energie sa skrýva v rozvojových ekonomikách Afriky, Ázie a Latinskej Ameriky; keďže sú však veľké projekty vodnej energie spojené s negatívnymi sociálnymi a environmentálnymi vplyvmi – od vysídľovania zraniteľných skupín obyvateľstva až po ničenie ojedinelej biodiverzity; keďže vodná energia so sebou prináša nové výzvy v kontexte zmeny klímy, ktoré dramaticky zvyšujú frekvenciu povodní a súch na riekach, kde sa projekty vodnej energie realizujú, čo o to viac ohrozuje jednak bezpečnosť projektov, ako aj ich schopnosť vyrábať elektrickú energiu;
AK.	keďže EÚ a partnerské krajiny majú spoločnú, no diferencovanú zodpovednosť za dosiahnutie udržateľnej energetickej transformácie; keďže podpora projektov v oblasti energie z obnoviteľných zdrojov zo strany EÚ musí v prvom rade zodpovedať potrebám miestneho obyvateľstva až potom podpore vývozu; 
AL.	keďže deklarovaná túžba niektorých rozvojových krajín využívať svoje zdroje uhľovodíkov by sa mala analyzovať, aj z hľadiska snahy EÚ dodržať globálny záväzok postupného zbavovania sa fosílnych palív z konferencie COP28; keďže využívanie prírodných zdrojov na výrobu energie má potenciál prinášať hospodárske príležitosti, no uprednostňovaním vývozu energie z obnoviteľných zdrojov by rozvojové krajiny mohli ohroziť svoju energetickú transformáciu a zvýšiť podiel spotreby fosílnych palív v ich vlastnom energetickom mixe; 
AM.	keďže podľa Svetového inštitútu pre zdroje musí 25 % svetovej populácie každoročne čeliť obavám z extrémne vysokých vodných hladín; keďže voda má zásadný význam pre pestovanie plodín a chov hospodárskych zvierat, výrobu elektrickej energie, ľudské zdravie, podporu spravodlivých spoločností a plnenie svetových cieľov v oblasti klímy;
AN.	keďže agropotravinárske systémy spotrebujú približne 30 % svetovej energie a tretina emisií skleníkových plynov v tomto odvetví pochádza z využívania energií; keďže medzi energetickou transformáciou a transformáciou agropotravinárskych systémov existuje vzájomná súvislosť;
Podpora univerzálneho prístupu k čistej energii 
1.	pripomína, že prístup k všadeprítomnej, cenovo dostupnej a udržateľnej energii je základným ľudským právom a predpokladom dosiahnutia cieľov udržateľného rozvoja a zároveň cieľa na nikoho nezabudnúť; v tejto súvislosti uznáva úlohu verejného a súkromného financovania; zdôrazňuje, že uhlíkovo neutrálna budúcnosť a rozvoj obnoviteľných zdrojov energie musia ísť ruka v ruke s diverzifikáciou hospodárstva, zelenou industrializáciou, dekarbonizáciou, so znižovaním chudoby a s prístupom k rozvoju založeným na ľudských právach;
2.	zdôrazňuje, že zabezpečenie stabilných dodávok energií nie je len záležitosťou ekonomiky a logistiky, ale aj otázkou geopolitiky; pripomína, že útočná vojna Ruska proti Ukrajine má vážny dosah na svetové trhy s energiou, zvlášť v rozvojových krajinách, a že na zabezpečenie stabilných dodávok energie a dostupných cien treba naďalej prijímať koordinované opatrenia; 
3.	vyzýva EÚ, aby uľahčovala prístup k energii z obnoviteľných zdrojov v rozvojových krajinách poskytovaním politickej, regulačnej a administratívnej podpory vrátane budovania kapacít a transferu technológií; podporuje partnerstvá, ktoré prestávajú používať fosílne zdroje a zameriavajú sa na využívanie čistej energie; zdôrazňuje potrebu zabezpečiť, aby ekologické investície prispievali k sociálno-ekonomickému rozvoju a k väčšiemu zapojeniu rozvojových krajín do nového geopolitického prostredia s nulovou bilanciou emisií; 
4.	upozorňuje na potrebu vypracovať riešenia, ktoré pomôžu zabezpečiť využívanie energie z obnoviteľných zdrojov v rozvojových krajinách (vrátane morskej a riečnej energie) a pritom chrániť biodiverzitu; zdôrazňuje veľký potenciál budovania zariadení na mori určených na výrobu energie z obnoviteľných zdrojov v rozvojových krajinách; podčiarkuje potrebu holistického riadenia námorných oblastí so zapojením všetkých zainteresovaných strán a pri rešpektovaní súhlasného stanoviska miestnych komunít;
5.	dôrazne nabáda rozvojové krajiny, aby sa zaviazali k energetickej spravodlivosti formou regulačných rámcov, ktoré by mali zabezpečovať odobrenie na miestnej úrovni, zapojenie komunít, ochranu pozemkových práv a dodržiavanie medzinárodne uznávaných noriem v oblasti ľudských práv s cieľom zaručiť všetkým ľuďom prístup k cenovo dostupným energiám; podčiarkuje potrebu prepojenia energetických partnerstiev s prijímaním regulačných rámcov a poskytovaním technickej pomoci pri ich uvádzaní do platnosti;
6.	poukazuje na to, že energetická bezpečnosť si vyžaduje rodovo špecifický prístup; zdôrazňuje, že energetická chudoba neúmerne postihuje prevažne ženy a dievčatá; zdôrazňuje ich každodenné starosti so zberom palivového dreva a drevného uhlia ďaleko od ich domovov; vyzýva na zapojenie žien ako aktívnych zložiek do procesu energetickej transformácie, a to aj v chránených morských oblastiach; 
7.	vyzýva EÚ, aby zintenzívnila svoju technickú podporu pri uplatňovaní hľadiska rodovej rovnosti v energetickej transformácii, a to aj uprednostňovaním rodovo citlivých energetických projektov, do ktorých sú zapojené energetické organizácie a podniky pod vedením žien, a zároveň zaručila lokálnu zodpovednosť, kde by sa osobitná pozornosť venovala najmenej rozvinutým krajinám a krajinám so strednými príjmami, ktoré trpia výraznými nerovnosťami v krajine, pokiaľ ide o prístup k energiám a k tzv. čistému vareniu; zdôrazňuje význam zhromažďovania údajov o prístupe k energiám rozdelených podľa pohlaví s cieľom usmerniť vonkajšiu činnosť EÚ v oblasti energetiky; poukazuje na to, že energetickou chudobou trpia aj menšiny a marginalizované skupiny obyvateľstva;
8.	vyjadruje znepokojenie nad zdravotnými a environmentálnymi dôsledkami emisií z palivového dreva v domácnostiach, ako sú ochorenia dýchacích ciest, kardiovaskulárne ochorenia a rakovina, degradácia lesov, emisie skleníkových plynov a strata biodiverzity; upozorňuje na riziko spojené s narastajúcim využívaním „nečistých“ palív na varenie vyplývajúcim z potreby uspokojovania čoraz väčšieho počtu obyvateľstva, najmä v subsaharskej Afrike; 
9.	zdôrazňuje, že ľudia žijúci v extrémnej chudobe nemajú prístup k palivovému drevu, a preto kúria a varia použitím iných materiálov, ktoré nájdu doma alebo vo svojom okolí, ako sú pneumatiky či iné látky škodlivé pre zdravie; v tejto súvislosti zdôrazňuje, že znečistené ovzdušie v domácnostiach musia znášať najmä ženy a dievčatá;
10.	poukazuje na to, že tempo, akým je dnes v mnohých rozvojových krajinách rozširovaný prístup k čistým palivám na varenie, nie je dostatočne rýchle na to, aby sa splnili príslušné záväzky v rámci cieľa udržateľného rozvoja č. 7 do roku 2030; uznáva všetky rôzne výzvy spojené s prechodom na čisté varenie a používanie sporákov, ktoré sú v súlade s normami WHO; žiada, aby sa zvýšila informovanosť o zdravotných rizikách spojených so znečistením ovzdušia v domácnostiach tradičnými postupmi varenia, ako aj o výhodách alternatívnych riešení; naliehavo vyzýva EÚ, aby finančne podporovala, presadzovala a povzbudzovala prijímanie vnútroštátnych opatrení v partnerských krajinách; 
11.	taktiež vyzýva EÚ, aby začlenila prístup k čistému vareniu ako prioritu do svojich energetických partnerstiev s rozvojovými krajinami a viacročných orientačných programov určených týmto krajinám, ako aj do plánovania spolupráce na miestnej, regionálnej a celoštátnej úrovni; zdôrazňuje význam konzultácií so zástupcami občianskej spoločnosti priamo na mieste, najmä s organizáciami vedenými ženami, v snahe dosiahnuť rodovú rovnosť a podporiť spravodlivejšiu deľbu práce v domácnosti a rodinných povinností medzi mužmi a ženami v súlade s koncepciou spoločnosti poskytujúcej starostlivosť; poukazuje na príležitosti, ktoré ponúkajú iniciatívy Global Gateway, ako sú nástroj moderného varenia pre Afriku a nástroj na zlepšenie podnikateľského prostredia v prospech čistého varenia;
12.	okrem toho vyzýva EÚ, aby venovala osobitnú pozornosť infraštruktúre a inžinierskym sieťam vrátane výstavby kanalizačných systémov a prístupu k nim, ako aj prístupu domácností alebo komunít k studniam či systémom čistenia vody;
13.	vyjadruje poľutovanie nad devastačným vplyvom chýbajúceho prístupu k elektrine na základné potreby obyvateľstva; vyzýva EÚ a jej členské štáty, aby v rámci spolupráce a partnerstiev s rozvojovými krajinami určili elektrifikáciu za prioritu; zdôrazňuje najmä potrebu investovať do výrobných kapacít, zvlášť v subsaharskej Afrike, s cieľom splniť cieľ zaručenia univerzálneho prístupu k energiám; 
14.	upozorňuje na možnosti prístupu k alternatívnym zdrojom energie, ako sú nevyužité zdroje geotermálnej energie; poukazuje na to, že podpora spojená s cenovo dostupnými nákladmi na energiu má zásadný význam pre rozšírenie prístupu k elektrickej energii, najmä v Afrike, kde si 30 % obyvateľstva nemôže dovoliť ani len základný balík služieb odberu elektriny;
15.	vyjadruje znepokojenie nad rastúcimi energetickými potrebami utečencov a vnútorne vysídlených osôb žijúcich v táboroch; vyjadruje poľutovanie nad tým, že v izolovaných oblastiach a humanitárnych podmienkach bráni energetická neistota plnému fungovaniu miestnych zdravotných stredísk a škôl; 
16.	zdôrazňuje potrebu zvýšiť pri revízii viacročného finančného rámca rozpočtový riadok týkajúci sa humanitárnej pomoci tak, aby bolo možné uspokojiť humanitárne potreby, a to aj navýšením finančnej pomoci na zabezpečenie dodávok energií do táborov vrátane pomoci na projekty zelených sietí, minisietí a energie z obnoviteľných zdrojov, tak aby mohli humanitárne organizácie v teréne poskytovať základnú humanitárnu pomoc, najmä zdravotnú a urgentnú starostlivosť;
Podpora energetickej transformácie v súlade so zásadou súdržnosti politík v záujme rozvoja
17.	naliehavo vyzýva EÚ a jej členské štáty, aby zabezpečili súdržnosť politík v záujme udržateľného rozvoja v rámci vonkajšej energetickej agendy EÚ, ktoré by mali zodpovedať miestnym podmienkam a potrebám;
18.	opakuje svoj záväzok týkajúci sa energetickej spravodlivosti; vyzýva EÚ, aby podporovala rozvojové krajiny pri vykonávaní režimov energie z obnoviteľných zdrojov založených na právach, ktoré efektívne prispievajú k ich udržateľnému rozvoju; domnieva sa, že zásada slobodného, predchádzajúceho a informovaného súhlasu dotknutých komunít je predpokladom úspešnej zelenej a spravodlivej energetickej transformácie; zdôrazňuje význam presadzovania energetickej efektívnosti a miestnych zručností a podpory technologických inovácií, transferu technológií a technickej spolupráce pri takýchto projektoch energetickej transformácie;
19.	zdôrazňuje potrebu, aby, ak o to požiadajú, EÚ podporovala rozvojové krajiny pri vytváraní alebo posilňovaní regulačných rámcov, ktoré zaručia distribúciu energie a univerzálne služby na celom ich území, ako aj pri zvyšovaní potenciálu dobrej správy vecí verejných a transparentnosti všetkých projektov energetickej transformácie; vyzýva EÚ, aby zvýšila technickú pomoc pri reforme elektrických systémov; okrem toho vyzýva Komisiu, aby vypracovala správu o pokroku dosiahnutom pri zlepšovaní prístupu k energiám, ako aj o regulácii odvetvia energetiky formou osobitných projektov a investícií EÚ v partnerských rozvojových krajinách;
20.	zdôrazňuje riziká možných konfliktov pri využívaní pôdy a vody, najmä núteného presídľovania a vyvlastňovania na účely stavby veľkých zariadení na výrobu energie z obnoviteľných zdrojov; naliehavo vyzýva EÚ, aby cez svoje partnerstvá podporovala vlády rozvojových krajín v tom, aby:
a)	pred vypracovaním projektov v oblasti energie z obnoviteľných zdrojov vykonali nezávislé a nestranné mapovanie tradičného využívania pôdy a vody, a to aj na účely tzv. časového pasenia, kultúrneho dedičstva domorodého obyvateľstva či systémov s vysokou hodnotou v oblasti biodiverzity, v záujme podpory udržateľného územného plánovania a posudzovania environmentálnych a sociálnych vplyvov;
b)	žiadali o slobodný, predchádzajúci a informovaný súhlas miestnych komunít a zároveň zaručili ich právo povedať „nie“ a ich právo na spravodlivosť, nápravu a odškodnenie alebo odmenu;
c)	vymedzili environmentálne a sociálne kritériá, ako aj zodpovedné obchodné postupy v súlade s medzinárodnými regulačnými rámcami a zabezpečili ich dodržiavanie využitím mechanizmov dozoru a podávania sťažností;
d)	zaručili ochranu klimatických aktivistov;
e)	uľahčovali výmenu poznatkov a najlepších postupov medzi rozvojovými krajinami a regiónmi, ktoré úspešne zvládli konflikty pri využívaní pôdy, ku ktorým došlo v súvislosti s projektmi v oblasti energetiky; 
21.	konštatuje, že v prípade niektorých rozsiahlych projektov v oblasti zelenej energie (ako je veterná a slnečná energia), napríklad tých, ktoré sú realizované v suchých oblastiach, sú nevyhnutné adekvátne konzultácie s používateľmi pôdy v držbe podľa obyčajového práva (ako sú pastieri); pripomína, že tradičné komunitné práva majú skôr slabé právne postavenie a často nie sú implementované, čo zvyšuje možné riziko zaberania pôdy; v tejto súvislosti vyzýva EÚ a jej partnerské krajiny, aby uznali a chránili práva pôvodného obyvateľstva na vlastníctvo a kontrolu svojej pôdy a prírodných zdrojov, ako sa stanovuje v Deklarácii OSN o právach pôvodného obyvateľstva a v Dohovore Medzinárodnej organizácie práce č. 169, a aby dodržiavali zásadu slobodného, predchádzajúceho a informovaného súhlasu;
22.	odporúča, aby členské štáty EÚ, ktoré tak ešte neurobili, ratifikovali Dohovor Medzinárodnej organizácie práce č. 169 o domorodom a kmeňovom obyvateľstve;
23.	je si vedomý vplyvu, ktorý môžu mať postupy konverzie energie s veľkou spotrebou vody, ako sú vodné elektrárne a výroba vodíka, na poľnohospodárske komunity; upozorňuje na nepriaznivý vplyv budovania vodných priehrad na rieky a biodiverzitu, najmä v ústiach riek, tak ako sa okrem iného uvádza v správe Svetovej komisie pre priehrady zo 16. novembra 2000; zdôrazňuje však potenciál tvorby osmotickej energie, najmä v ústiach a deltách riek, ako jedného z riešení výroby energie z obnoviteľných zdrojov;
24.	pripomína, že veľké projekty vodnej energie v rozvojových krajinách často čelia mnohým výzvam vrátane odrádzajúcich počiatočných nákladov, výrazného prekračovania odhadovaných nákladov a nedodržiavania termínov, ťažkostí s prilákaním finančných investícií, sociálnej a environmentálnej stopy, malej odolnosti voči zmene klímy a niektorých slabých výsledkov, napríklad pokiaľ ide o sľúbené dodávky energie; zdôrazňuje význam podpory udržateľných projektov v oblasti vodnej energie vykonaním komplexných posúdení environmentálneho a sociálneho vplyvu a zaistením zmysluplného zapojenia komunít; zastáva názor, že ak je to možné, mali by sa uprednostniť iné projekty malého rozsahu či rozličné typy projektov v oblasti energie z obnoviteľných zdrojov;
25.	zdôrazňuje, že podľa odporúčaní v správe Svetovej komisie pre priehrady zo 16. novembra 2000 by sa každé plánovanie priehrad malo hodnotiť na základe piatich kritérií: spravodlivosť, efektívnosť, participačné rozhodovanie, udržateľnosť a zodpovednosť; v širšom zmysle upozorňuje, že rozhodovací proces týkajúci sa priehrad by mal v plnej miere zohľadňovať definíciu ľudských práv, tak ako je zakotvená vo Všeobecnej deklarácii ľudských práv z roku 1948 a v neskôr prijatých súvisiacich dohodách, s cieľom vyriešiť zložité otázky vodných zdrojov, priehrad a rozvoja; zdôrazňuje, že EÚ by mala v rámci svojich partnerstiev spolupracovať s rozvojovými krajinami v záujme zabezpečenia toho, že komunity zasiahnuté projektmi priehrad budú primerane kompenzované a dostanú adekvátne príležitosti na obnovu svojej životaschopnosti; 
26.	vyjadruje znepokojenie nad nízkou odolnosťou zariadení pri extrémnych poveternostných javoch, ako boli nedávne povodne v Líbyi, ktoré zničili celé štvrte a poškodili kritickú infraštruktúru; trvá na hlavných úlohách v rámci cieľa udržateľného rozvoja č. 9, ktorým je vybudovanie odolnej infraštruktúry, podpora udržateľnej industrializácie a uľahčovanie inovácií;
27.	so znepokojením konštatuje, že v Afrike sa realizuje čoraz viac projektov v oblasti fosílnych palív, čo môže zabrániť tomu, aby v ten správny čas prešla na energiu z obnoviteľných zdrojov; ďalej konštatuje, že hoci v Afrike žije 18 % svetovej populácie, tvorí iba 6 % celosvetovej spotreby energie; pripomína, že veľká časť súčasnej produkcie ropy, plynu a uhlia v Afrike je určená na vývoz, zatiaľ čo kontinent aj naďalej trpí energetickou chudobou; trvá na tom, že treba uprednostňovať investície do udržateľnej infraštruktúry obnoviteľnej energie v Afrike, najmä vo vidieckych a marginalizovaných komunitách, zriadením decentralizovaných energetických systémov a mikrosietí;
28.	vyzýva EÚ, aby v súlade s odporúčaniami Medzinárodnej agentúry pre energiu podporovala rozvoj takých energetických systémov, ktoré nesúvisia s rozširovaním existujúcich alebo nových projektov v oblasti fosílnych palív, ani z nich nevychádzajú; zdôrazňuje význam partnerstiev, ktoré prinášajú výhody z energie z obnoviteľných zdrojov tak pre vyvážajúce krajiny, ako aj pre ich obyvateľstvo;
29.	odsudzuje dvojaké normy, podľa ktorých sa súkromné a verejné finančné inštitúcie v rozvinutých krajinách čoraz viac zaväzujú dosiahnuť uhlíkovú neutralitu do roku 2050 a zároveň financujú rozvoj a rozširovanie fosílnych palív; zdôrazňuje, že výzvy adresované krajinám s nízkymi a strednými príjmami, aby znížili svoju závislosť od uhlia nebudú účinné, pokiaľ sa rozvinuté krajiny budú aj naďalej jednoznačne spoliehať na iné fosílne palivá;
30.	pripomína, že alternatívy založené na obnoviteľných zdrojoch energie môžu čoraz viac poskytovať lacnejší, dostupnejší, inkluzívnejší a spoľahlivejší zdroj energie; zdôrazňuje význam energie z obnoviteľných zdrojov pri zlepšovaní adaptácie a efektívnosti agropotravinárskych systémov; vyzýva EÚ a jej členské štáty, aby vo svojich dohodách o partnerstve s krajinami mimo EÚ stanovili využívanie obnoviteľných zdrojov energie v agropotravinárskych systémoch ako prioritu; 
31.	odporúča zrealizovať spoločné plánovanie energetickej transformácie v rámci partnerstva medzi EÚ a Africkou úniou zapojením Spoločného parlamentného zhromaždenia Afriky, Karibiku a Tichomoria – EÚ a zástupcov afrických občianskych spoločností pri plnom rešpektovaní zvrchovanosti afrických národov; odporúča vypracovať usmernenia týkajúce sa spravodlivej deľby investícií, príjmov, technológií a zručností; 
32.	vyzýva EÚ a jej členské štáty, aby do svojich energetických partnerstiev s krajinami mimo EÚ zahrnuli aj kurzy vzdelávania a odbornej prípravy pre miestne obyvateľstvo v snahe podporiť energetickú transformáciu v praxi a ponúknuť miestnym komunitám pracovné príležitosti; zároveň vyzýva EÚ, aby zintenzívnila vedeckú spoluprácu s rozvojovými krajinami na dostupnosti výskumu a technológií v oblasti energie z obnoviteľných zdrojov; domnieva sa, že matrica výroby energie z obnoviteľných zdrojov by sa mala zmeniť tak, aby sa upúšťalo od konceptu čistého vyťažovania;
33.	pripomína, že Glasgowské vyhlásenie o medzinárodnej verejnej podpore prechodu na čistú energiu z roku 2021 zaväzuje signatárov skončiť s prideľovaním novej priamej verejnej podpory pre odvetvie energetiky z fosílnych palív; vyzýva EÚ a jej členské štáty, aby išli príkladom a prestali financovať projekty v oblasti fosílnych palív;
Zelený vodík
34.	zdôrazňuje kľúčovú úlohu zeleného vodíka ako nástroja na dekarbonizáciu energetického systému, dosiahnutie nulovej bilancie emisií na celom svete do roku 2050 a na splnenie cieľov Parížskej dohody, no opätovne pripomína význam posudzovania životného cyklu, ktoré zohľadňuje používané spôsoby výroby a dopravy; 
35.	varuje pred možným rizikom nového „prekliatia zeleným vodíkom“, ktorým by sa vytvorila závislosť rozvojových krajín od vývozu a postupne vytlačili investície do rozvoja miestnych energetických trhov; konštatuje, že odvetvie zeleného vodíka môže za istých okolností, ako sú dobrá správa vecí verejných, vykonávanie a monitorovanie riadneho právneho rámca, prevencia korupcie, fungovanie právneho štátu a transparentnosť finančných tokov, zohrávať kľúčovú úlohu pri raste rozvojových krajín bohatých na zdroje; 
36.	zdôrazňuje potrebu riešiť globálnu infraštruktúru súvisiacu s výrobou, skladovaním, prepravou, distribúciou a spotrebou zeleného vodíka, ako aj s nákladmi na dopravu na dlhé vzdialenosti a jeho vplyvom na klímu, s obmedzenými investíciami a finančnými kapacitami a s rizikami spojenými so slabými inštitúciami a korupciou v niektorých rozvojových krajinách; 
37.	vyzýva EÚ, aby najmä cez iniciatívu Global Gateway podporovala obojstranne výhodné partnerstvá, z ktorých môžu ťažiť tak dovážajúce, ako aj vyvážajúce krajiny a ich obyvateľstvo; na tento účel vyzýva EÚ, aby podporovala rozvoj hodnotového reťazca so zeleným vodíkom, ak bude ponúkať rovnaké sociálne a hospodárske výhody pre vyvážajúce krajiny, najmä pokiaľ ide o odbornú prípravu a rekvalifikáciu miestneho obyvateľstva, tvorbu pracovných miest, dekarbonizáciu priemyselných činností náročných na znižovanie emisií a prístup k čistejšej mobilite a energii; 
38.	vyzýva EÚ, aby podporovala hospodársku diverzifikáciu a domáci prístup k elektrickej energii a vode pri plnom rešpektovaní ekosystémov a s úmyslom znížiť nadmernú závislosť od vývozu fosílnych palív; zdôrazňuje, že posilnená spolupráca medzi podnikmi a MSP v EÚ a partnerských krajinách, ktorá kombinuje odbornosť rôznych podobne zmýšľajúcich partnerov, môže viesť k zdravému podnikaniu v odvetví zeleného vodíka;
39.	uznáva, že rozširovanie využívania zeleného vodíka môže mať negatívny sociálny a environmentálny vplyv aj na globálny Juh, najmä preto, že závisí od ťažby a využívania surovín a vzácnych zemín, čo si vyžaduje značný objem sladkej vody a spôsobuje znečisťovanie vôd; zdôrazňuje význam vytvorenia globálneho systému riadenia zdrojov, ktorý bude uprednostňovať udržateľnosť, efektívnosť a obehovosť, s cieľom znížiť celosvetový dopyt po primárnych surovinách, a zároveň zohľadňovať výzvy súvisiace s jeho zavedením; 
40.	zdôrazňuje potrebu systematického prístupu k posudzovaniu miestnych príležitostí a vplyvu výroby zeleného vodíka pre Európu v rozvojových krajinách; zdôrazňuje, že EÚ by mala zabezpečiť udržateľnosť vyťažených, spracovaných a recyklovaných kritických surovín, ktoré majú zásadný význam pre vodík a iné emisne neutrálne technológie;
41.	so znepokojením berie na vedomie rozporuplné využívanie vody spojené s ťažbou, ako aj s budovaním rozsiahlych zariadení na výrobu energie z obnoviteľných zdrojov, ako sú zariadenia na zelený vodík; opätovne potvrdzuje, že prístup k vode je základným ľudským právom; zdôrazňuje, že treba posilniť vodohospodársku infraštruktúru v oblastiach, v ktorých sú ťažobné podniky a závody na výrobu energie z obnoviteľných zdrojov známe tým, že investujú do zariadení na úpravu vody a systémov recyklácie vody;
42.	zdôrazňuje potrebu regulácie vody ako zdroja na výrobu zeleného vodíka udržateľným spôsobom, najmä v suchých regiónoch, napríklad aj implementáciou nariadení, ktorými sa stanovia udržateľné techniky získavania vody, jej efektívne využívanie a minimalizuje vypúšťanie odpadových vôd tak, aby nebol ohrozený prístup miestneho obyvateľstva k vode a nedošlo k zvyšovaniu nákladov na vodu;
43.	berie na vedomie rastúci počet odsoľovacích zariadení v záujme riešenia nedostatku vody; uznáva, že odsoľovacie zariadenia môžu byť prínosom pre miestne komunity a domáce hospodárstvo, ale poukazuje na to, že odsoľovanie morskej vody môže mať vážne následky pre životné prostredie, najmä morskú biodiverzitu; vyzýva na podporu udržateľného prístupu k odsoľovaniu vody a takých riešení, ktoré nemajú žiadny vplyv na pobrežné oblasti, ako napríklad desalinácia v hlbokomorských oblastiach; zdôrazňuje, že znižovanie spotreby vody a recyklácia alebo opätovné využívanie upravenej odpadovej vody je často menej nákladné ako odsoľovanie;
44.	upozorňuje na možné riziká odberov a znečisťovania vody spojené s priamymi zahraničnými investíciami do veľkých projektov nadobúdania pôdy na výrobu energie z obnoviteľných zdrojov; vyzýva EÚ a jej členské štáty, aby pre podniky zaviedli povinné normy náležitej starostlivosti a podávania správ;
45.	trvá na tom, že stratégie týkajúce sa zeleného vodíka musia spĺňať prísne sociálne normy a normy udržateľnosti; vyzýva EÚ, aby vo svojich dohodách o partnerstve stanovila vhodné monitorovacie rámce, ktoré umožnia posúdiť ich širší vplyv na plnenie cieľov udržateľného rozvoja, konkrétne identifikáciou environmentálnych a sociálnych ukazovateľov či ukazovateľov týkajúcich sa riadenia, ako aj stanovením merateľných cieľov; žiada, aby sa realizovali povinné štúdie vplyvu na životné prostredie, vrátane odsoľovania, a aby problémové oblasti z hľadiska biodiverzity boli vylúčené z lokalít vhodných pre zariadenia na zelený vodík; domnieva sa, že výroba zeleného vodíka by mala demonštrovať závislosť od materiálov získaných v súlade s environmentálnymi normami a normami v oblasti ľudských práv, ktoré sa vzťahujú na ťažobné činnosti (napríklad z krajín, ktoré sú signatármi Iniciatívy pre transparentnosť v ťažobnom priemysle);
46.	naliehavo vyzýva Komisiu, aby vytvorila inkluzívny rámec riadenia dohôd o partnerstve, ktorý bude zahŕňať organizácie občianskej spoločnosti, s cieľom zabezpečiť dodržiavanie zásady „nespôsobovať škodu“ miestnym komunitám a dodržiavanie globálnych noriem v oblasti ľudských práv;
Viac finančnej pomoci v záujme spravodlivej energetickej transformácie 
47.	zdôrazňuje, že finančná podpora na energiu z obnoviteľných zdrojov zo strany EÚ by mala byť v súlade so zásadami rovnosti, udržateľnosti a klimatickej spravodlivosti a mohla by, okrem iného, zahŕňať dlhovú pomoc, odpustenie časti či celého dlhu, reštrukturalizáciu dlhu a fond strát a škôd;
48.	zdôrazňuje, že na investície do obnoviteľného vodíka vyrábaného v krajinách mimo EÚ by sa mali vzťahovať medzinárodne uznávané zásady náležitej starostlivosti, napríklad, ale nie len, hlavné zásady OSN v oblasti podnikania a ľudských práv, usmernenia OECD pre nadnárodné podniky a usmernenie OECD o náležitej starostlivosti pre zodpovedné obchodné správanie;
49.	vyzýva EÚ a jej členské štáty, aby zvýšili objem oficiálnej rozvojovej pomoci odvetviu energetiky, najmä v okruhu 6 budúceho viacročného finančného rámca a predovšetkým energetickému odvetviu v Afrike, pričom uprednostnia granty pred úvermi, a aby zároveň preorientovali finančné prostriedky do krajín s nižšou mierou prístupu k elektrickej energii s cieľom podporiť ich prechod na čistú a obnoviteľnú energiu v súlade s Agendou 2030 pre udržateľný rozvoj; 
50.	podporuje vznik verejno-súkromných partnerstiev, ako aj programov na uľahčenie transferu vedomostí a zelených technológií; zdôrazňuje, že odvetvia elektriny majú v mnohých afrických krajinách špecifické črty (ako sú prudký nárast dopytu, malé siete, nestabilné vnútroštátne inžinierske siete a obmedzená platobná schopnosť zákazníkov), ktoré treba zohľadniť;
51.	zdôrazňuje, že prístup rozvojových krajín k finančnej podpore spravodlivej energetickej transformácie musí byť jednoduchší a rýchlejší; upozorňuje na to, že EÚ môže ponúknuť inovatívne riešenia na urýchlenie zelenej transformácie a zvýšenie podielu obnoviteľných zdrojov energie vo svete; na tento účel vyzýva EÚ a jej členské štáty, aby zvážili výmenu dlhu za klimatické záväzky, aby tak dlžnícke rozvojové krajiny mohli použiť peniaze z dlhu na financovanie projektov v oblasti adaptácie na zmenu klímy a zmierňovania jej následkov; 
52.	v širšom zmysle žiada, aby sa v rámci iniciatívy na pozastavenie dlhovej služby G20 sprevádzkoval mechanizmus výmeny dlhodobého dlhu za klimatické záväzky a aby sa prerozdelili zvláštne práva čerpania MMF;
53.	vyzýva EÚ a jej členské štáty, aby zvýšili finančné prostriedky určené na pomoc rozvojovým krajinám s adaptáciou na zmenu klímy, aby sa ich energetické systémy stali odolnejšími voči klimatickým rizikám; zdôrazňuje význam zelenej energie v projektoch agrolesníctva a adaptácie na zmenu klímy, ako napríklad projekt Veľký zelený múr; 
54.	naliehavo vyzýva Komisiu, aby zvýšila počet programov v rámci iniciatívy Global Gateway, ktoré uprednostňujú základný prístup k elektrine a k čistému vareniu, najmä v krajinách, ktoré to najviac potrebujú; zdôrazňuje význam súkromného sektora pri zvyšovaní objemu finančných prostriedkov na poskytnutie základného prístupu k energiám a k čistému vareniu, ako aj pri zaručovaní verejného prístupu a posilňovaní vnútroštátnych verejných dodávateľov energií; na tento účel vyzýva Komisiu, aby využila Európsky fond pre udržateľný rozvoj plus ako nástroj na podporu investícií zo súkromného sektora v rozvojových krajinách s cieľom posilniť energetickú infraštruktúru a poskytnúť lepší prístup k energiám a čistému vareniu v domácnostiach;
55.	naliehavo vyzýva EÚ, aby podporovala rozvojové krajiny pri postupnom rušení dotácií na fosílne palivá a aby sa zamerala na účinné, moderné a cenovo dostupné technológie varenia; naliehavo vyzýva na mobilizáciu investícií a vytvorenie priaznivého prostredia na podporu rastu silného sektoru čistého varenia;
56.	vyzýva EÚ a európske rozvojové finančné inštitúcie, aby:
a)	priamo investovali do distribúcie, najmä elektrifikácie vidieka, a uprednostnili decentralizované, malé a mimosieťové systémy obnoviteľnej energie, pokiaľ sú takéto riešenia vhodnejšie ako rozšírenie siete, s cieľom umožniť vidieckemu obyvateľstvu prístup k elektrine;
b)	koordinovali investície medzi rôznymi inštitúciami s cieľom maximalizovať ich vplyv a zabrániť zdvojovaniu úsilia;
c)	zabezpečili, aby sa vykonávali nezávislé a vyvážené posúdenia vplyvu na ľudské práva a aby sa riadne vykonávali a monitorovali všetky požadované administratívne, sociálne a environmentálne záruky a prostriedky nápravy vrátane usmernení v oblasti ľudských práv a držby pôdy;
d)	zabezpečili, aby boli miestne komunity zapojené do celej fázy plánovania a realizácie projektu a o všetkom boli riadne informované;
e)	vykonávali a prísne uplatňovali prístup založený na právach, zaviedli účinné mechanizmy podávania sťažností a nápravy v súlade s medzinárodnými normami týkajúcimi sa zodpovedných obchodných postupov, a aby pri projektoch vyžadovali vypracovanie štúdií vplyvu, najmä pokiaľ ide o zmenu klímy, nerovnosti a vysídľovanie miestneho obyvateľstva, a to aj v prípade projektov v rámci iniciatívy Global Gateway;
f)	zabezpečili, aby všetky projekty priehrad so schváleným financovaním boli v súlade s usmerneniami Svetovej komisie pre priehrady;
g)	podporovali miestne a regionálne projekty prepojenia elektrických sietí;
h)	zabezpečovali technickú podporu a iniciatívy na budovanie kapacít tak, aby mohli rozvojové krajiny efektívne realizovať projekty v oblasti čistej energie;
57.	nabáda Komisiu, aby poskytla rozčlenené údaje o výške investícií do prístupu k energiám, aby bolo možné sledovať, koľko prostriedkov je vyčlenených na cieľ udržateľného rozvoja č. 7, ako aj údaje o kľúčovom ukazovateli výkonnosti „Inštalovaná kapacita výroby energie z obnoviteľných zdrojov (MW) s podporou Únie“ identifikovaného v rámci Nástroja susedstva a rozvojovej a medzinárodnej spolupráce – Globálna Európa;
58.	víta závery konferencie COP28 z roku 2023, v ktorých sa po prvýkrát v histórii požaduje prechod od fosílnych palív a jasný záväzok dosiahnuť cieľ 1,5 stupňa, prijať opatrenia na dosiahnutie strojnásobenia kapacity energie z obnoviteľných zdrojov v celosvetovom meradle a zdvojnásobenia zlepšenia energetickej efektívnosti do roku 2030 a celosvetovo podporovať prístup k financovaniu opatrení v oblasti zmeny klímy a k projektom energetickej infraštruktúry zameraný na ľudí;
59.	vyzýva EÚ, aby zohrávala kľúčovú úlohu v rokovaniach o opatreniach na zmiernenie zmeny klímy v rozvojových krajinách s cieľom bojovať proti škodlivým účinkom používania znečisťujúcich palív a naopak podporiť rozvoj udržateľnej a čistej energie;
°
°     °
60.	poveruje svoju predsedníčku, aby toto uznesenie postúpila Rade, Komisii, Európskej službe pre vonkajšiu činnosť a Európskej investičnej banke.

